Rådets forordning (EF) Nr. 1653/2003
af 18. juni 2003
om ændring af forordning (EF) nr. 40/94 om EF-varemærker
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 308,
under henvisning til forslag fra Kommissionen(1),
under henvisning til udtalelse fra Europa-Parlamentet(2),
under henvisning til udtalelse fra Revisionsretten(3), og
ud fra følgende betragtninger:
(1) Med ikrafttrædelsen af Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget(4) vil den centraliserede forudgående kontrol blive afskaffet til fordel for et mere moderne kontrol- og revisionssystem.
(2) Det vil være hensigtsmæssigt, at der for Kontoret for Harmonisering i det Indre Marked indføres de samme kontrol- og revisionssystemer som for EF-institutionerne.
(3) De generelle principper og begrænsninger, der gælder for aktindsigt i henhold til traktatens artikel 255, er fastsat i Europa-Parlamentets og Rådets forordning (EF) nr. 1049/2001 af 30. maj 2001 om aktindsigt i Europa-Parlamentets, Rådets og Kommissionens dokumenter(5).
(4) I forbindelse med vedtagelsen af forordning (EF) nr. 1049/2001 blev de tre institutioner i en fælles erklæring enige om, at agenturer og lignende organer skal indføre regler i overensstemmelse med forordningen.
(5) I Rådets forordning (EF) nr. 40/94 af 20. december 1993 om EF-varemærker(6) må der derfor indføjes de bestemmelser, der er nødvendige, for at forordning (EF) nr. 1049/2001 kan finde anvendelse på Kontoret for Harmonisering i det Indre Marked, samt en bestemmelse om klageadgang i tilfælde af afslag på en begæring om aktindsigt.
(6) Forordning (EF) nr. 40/94 bør derfor ændres i overensstemmelse hermed -
UDSTEDT FØLGENDE FORORDNING:
Artikel 1
Forordning (EF) nr. 40/94 ændres således:
1) Følgende artikel indsættes:
"Artikel 118a
Aktindsigt
1. Europa-Parlamentets og Rådets forordning (EF) nr. 1049/2001 af 30. maj 2001 om aktindsigt i Europa-Parlamentets, Rådets og Kommissionens dokumenter(7) finder anvendelse på Harmoniseringskontorets dokumenter.
2. Administrationsrådet vedtager gennemførelsesbestemmelserne for forordning (EF) nr. 1049/2001 senest seks måneder efter ikrafttrædelsen af Rådets forordning (EF) nr. 1653/2003 af 18. juni 2003 om ændring af forordning (EF) nr. 40/94 om EF-varemærker(8).
3. Der kan klages til ombudsmanden over de beslutninger, som kontoret træffer efter artikel 8 i forordning (EF) nr. 1049/2001, eller de kan indbringes for Domstolen efter bestemmelserne i traktatens artikel 195 og 230."
2) Artikel 136 affattes således:
"Artikel 136
Revision og kontrol
1. Der indføres en intern revision i kontoret, som skal udføres under overholdelse af de gældende internationale regler. Den interne revisor, der udpeges af præsidenten, er over for denne ansvarlig for, at systemerne og procedurerne til gennemførelse af kontorets budget fungerer tilfredsstillende.
2. Den interne revisor rådgiver præsidenten med hensyn til risikostyring ved at afgive uafhængige udtalelser om kvaliteten af forvaltnings- og kontrolsystemerne og ved at fremsætte henstillinger til forbedring af betingelserne for gennemførelsen af transaktionerne og til fremme af en forsvarlig økonomisk forvaltning.
3. Det er den anvisningsberettigedes ansvar at indføre de interne kontrolsystemer og -procedurer, der er nødvendige for udførelsen af hans opgaver."
Artikel 2
Denne forordning træder i kraft den første dag i den måned, der følger efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Luxembourg, den 18. juni 2003.